ગુરૂદેવશ્રી પ્રથમથી જ તીવ્ર પુરૂષાર્થી હતા. ‘ગમે તેવું આકરું ચારિત્ર પાળીએ તો પણ કેવળી ભગવાને જો અનંત ભવ દીઠા હશે તો તેમાંથી એક પણ ભવ ઘટવાનો નથી’- એવી કાળલબ્ધિ ને ભવિતવ્યતાની પુરૂષાર્થહીનતાભરી વાતો કોઈ કરે તો તેઓ તે સાંખી શકતા નહિં અને દૃઢપણે કહેતા કે ‘જે પુરૂષાર્થી છે તેને અનંત ભવ હોય જ નહિં, કેવળી ભગવાને પણ તેના અનંત ભવ દીઠા જ નથી, પૂરૂષાર્થીને ભવસ્થિતિ આદિ કાંઈ નડતું નથી’. ‘પુરૂષાર્થ, પુરૂષાર્થ ને પુરૂષાર્થ’ એ ગુરૂદેવનો જીવનમંત્ર હતો.